Tone Damli (27) gir seg som «Idol»-dommer. Det bekrefter hennes manager David Eriksen til VG.
– Tone har vært med på «Idol» som dommer i to sesonger, og har hatt en utrolig fin tid der. Men det er en tid for alt, og nå er tiden inne for å fokusere på egen karriere, sier Eriksen.
TV2s «Idol»-pressekontakt Håvard Solem forklarer Damlis exit slik:
– Vi har hatt for vane å skifte ut Idol-juryene fra sesong til sesong, noe som har vært en naturlig del av fornyelsen av programmet. Unntaket var de to foregående sesongene, hvor det var samme jury. «Idol» 2016 vil by på flere fornyelser, og nytt dommerpanel er én del av dette.
Husker du? Tone Damli:
Damlis dommerkollega gjennom begge sesongene, Gunnar Greve Pettersen, gir det avtroppende jurymedlemmet godt skussmål.
– Å jobbe med Tone har vært fantastisk. Hun er en helt rå dame, helt strålende rett og slett.
– Vil du savne henne?
– Selvsagt! Men jeg er overbevist om at mine nye kolleger kommer til å demme opp for savnet.
Tone Damlis «Idol»-historie strekker seg tilbake til 2005, da hun kom på annenplass i tredje sesong av den populære TV-konkurransen.
I kjølvannet av TV-berømmelsen skapte hun seg en karriere som plateartist av et kaliber få andre deltagere i konkurransen har kunnet måle seg mot – noe VG-lista kan bekrefte.
Hun har også markert seg som kjendis, pokerspiller, moteikon og blogger.